Simge (pjevačica)

**Simge Sağın** (8. avgust 1981) turska je pjevačica, tekstopisac i kompozitor. Od početka 2010. godine počela je stvarati turske pop pjesme, a izdavanjem singla "Miş miş" 2015. godine postala je jedan od najslušanijih turskih umjetnika; ova pjesma ima preko 200 miliona pregleda na YouTube-u, a slijede je dvije pjesme koje imaju više od 100 miliona pregleda svaka – "Üzülmedin mi?" iz 2017. i "Öpücem" iz 2018.

Rođena u istanbulskom distriktu Šišli, Simge je odlučila da započne muzičku karijeru i uz očevu podršku upisala se na Turski muzički državni konzervatorijum na ITU-u kako bi stekla muzičko obrazovanje. Nakon diplomiranja bila je prateći vokal mnogih pop pjevača – prije nego što je izdala svoj prvi EP *Yeni çıktı* (2011) u saradnji sa muzičarom Erdemom Kınayem. Njen debi-album nije joj donio uspjeh koji je priželjkivala, a značajnu pažnju privukla je četiri godine kasnije singlom "Miş miş" koji je četiri sedmice bio hit broj jedan na čartu 'Türkçe Top 20'. Nakon izlaska pjesama "Yankı" i "Ben bazen", njeno ime nastavilo se pojavljivati ​​među prva tri na muzičkim ljestvicama, a pjesma "Öpücem" postala je hit broj jedan u Turskoj. Prvi studijski album, *Ben bazen*, objavila je 2018. godine i od muzičkih kritičara dobila pohvale za muzičku raznolikost.

Simge, na koju je uticala Sezen Aksu, uglavnom ima pjesme koje se mogu opisati kao dens-pop. Od 2015. godine njene pjesme se često puštaju u turskim radijskim i televizijskim programima, a 2018. postala je drugi najslušaniji ženski umjetnik u zemlji. Dobila je tri nagrade Zlatni leptir i dvije muzičke nagrade radija Boğaziçi – između ostalih mnogobrojnih osvojenih nagrada i nominacija.

## Biografija
### 1981–2010: djetinjstvo i počeci
Rođena je 8. avgusta 1981. u Šišliju, Istanbul, kao drugo dijete svojih roditelja (ima mlađeg brata i sestru). Njena majka je albanskog porijekla. Otac joj je takođe muzičar iz Amasje. Sa 12 godina počela je svirati gitaru i komponovati. Simge nije bila akademski uspješna u srednjoj školi; prema vlastitim riječima, bila je "odvratna, loša i prepisivač", ali joj je književnost išla dobro. Studije muzike je pohađala na Turskom muzičkom državnom konzervatorijumu Istanbulskog tehničkog univerziteta (ITU). Studirala je tursku klasičnu muziku i dobila priliku da sarađuje sa mnogim muzičarima poput Alaaddina Yavaşçe i Sadahaddina İçlija.

Prvo profesionalno iskustvo stekla je u orkestru Zeynep Dizdar. Kasnije je bila prateći vokal mnogih muzičara, uključujući Gülşen, Yaşara i Serdara Ortaça. Zatim je počela samostalno nastupati na nekoliko mjesta. S Kıraçom je napravila duet za TV seriju *Annem*, koja je imala premijeru 2007. godine. Pjesma "Annem (Mommy)" bila je među 20 najslušanijih pjesama na digitalnim platformama u 2010. godini. Takođe se pojavila u mnogim pripisivanjima zasluga za saundtrekove TV serija, poput *Son Bahar* (2008). Kasnije se našla kao prateći vokal na raznim albumima, uključujući *Zirve* Demet Akalın (2010) i *Ama bir farkla* Gülşen (2007). Dok je radila za Serdara Ortaça, Simge je upoznala Erdema Kınaya koji je citiran da je rekao da će joj pomoći da izda vlastiti album.

### 2011–2015: ''Yeni çıktı'' i ''Miş miş''
Nakon što je godinu dana radila s Erdemom Kınayem, Kaya Müzik je u martu 2011. izdao prvi Simgin EP – *Yeni çıktı*. Vodeći singl albuma, "Ödeme vakti", objavljen je u isto vrijeme sa pratećim spotom, nakon čega je uslijedio drugi spot – za pjesmu "Başı dertte". Kako bi promovisala svoj rad, Simge se pojavila u programima kao što je *Beyaz Show*, *Disko Kralı* i *Hakan Bey*. U martu 2012. godine osvojila je nagradu za najboljeg novopridošlog umjetnika na 2. dodjeli nagrade Pal FM. *Yeni çıktı* joj nije donio uspjeh koji je priželjkivala, a kasnije je u svojoj karijeri opisala taj neuspjeh rekavši u izjavi da je razlog nepopularnosti "nepogodan publicitet". Naim Dilmener iz *Hürriyet-a* opisao je Simgin debi u svom članku, rekavši da se "Kaya [produkcija] nije trudila predstaviti mladu pjevačicu, a ta tinejdžerska pjevačica dobrog glasa nije mogla učiniti da joj se glas čuje onoliko koliko je trebala".

Nakon što je debitirala, Simge je nastavila samostalno nastupati, a 2013. potpisala je sezonske ugovore da sedmično nastupa u Eskišehiru i Izmiru. Da bi nastavila svoj rad, potpisala je novi ugovor sa muzičkom kompanijom Doğan i izdala singl "Bip bip" u septembru 2014. Numera "Bip bip" postigla je više uspjeha od pjesama koje je objavila prije tri godine i učinila je poznatom na muzičkom tržištu, a prema Simginim riječima vratila je "zaboravljenu pjevačicu" u život. Za spot pjesme, koji je režirao Nihat Odabaşı, Simge je potrošila značajnu sumu novca zaduživši se.

Nastavila je karijeru objavljivanjem kavera pjesme "Dans mon quartier" Riffa Cohena, koja je prilagođena za turski jezik pod naslovom "Miş miş" i objavljena u junu 2015. Pjesma je bila četiri sedmice na vrhu čarta 'Türkçe Top 20', što je učinilo Simge široko poznatom u zemlji – omogućivši joj da održi čak 200 koncerata do kraja godine. Prema Telifmetreu, singl je bila najčešće puštana pjesma na radiju i televiziji u drugoj polovini godine. Singl je izabran za "Najbolju pjesmu" na mnogim ceremonijama dodjela nagrada, uključujući nagradu Zlatni objektiv čiju je dodjelu organizovalo Udruženje novinara magazina; sama Simge proglašena je za "Najbolju novopridošlu solistkinju" na brojnim dodjelama nagrada, uključujući 42. dodjelu nagrade Zlatni leptir. Muzička kompanija Doğan takođe je dodijelila "Miş miş" zlatnu plaketu kao izbor jedne od "najslušanijih pjesama na digitalnim platformama u 2015".

### 2016–danas: "Yankı" i ''Ben bazen''
Nakon izlaska "Miş miş", Simge je karijeru nastavila singlovima naredne dvije godine. U januaru 2016. objavila je svoj drugi singl – "Yankı", koji se popeo do 2. mjesta na službenim ljestvicama i koji su kritičari pohvalili. Prema Telifmetreu, "Yankı" je bila najprisutnija pjesma na radiju i televiziji od januara do septembra 2016. Na dodjeli nagrade Zvijezde godine u organizaciji Tehničkog univerziteta Yıldız, singlu je dodijeljena nagrada za najomiljeniju pjesmu. Spot je postao deveti najgledaniji turski uradak na YouTube-u u Turskoj 2016. godine. U januaru 2016. takođe je gostovala u filmu *Her şey aşktan*. U maju je nastupila u Areni Vodafone tokom iventa koji je organizovan u čast Bešiktaševog prvenstva u Super ligi. Dva mjeseca kasnije objavila je uradak "Kamera", kaver bolivudske pjesme "Badtameez dil" iz filma *[[Yeh Jawaani Hai Deewani|Yeh jawaani hai deewani]]* (2013). Spot je zasnovan je na temi putovanja kroz vrijeme i koštao je 200.000 lira. Nominovan je za "Najbolji videoklip" na 43. dodjeli nagrade Zlatni leptir i 14. dodjeli muzičke nagrade radija Boğaziçi, od kojih je drugu osvojio. Iako "Kamera" nije osvojila nijednu nagradu na 43. dodjeli Zlatnog leptira, sama Simge dobila je nagradu 'Sjajna zvijezda'. Iste godine pojavila se u brojnim reklamama za Deichmann.

U januaru 2017. objavila je singl "Prens & prenses". Nekoliko mjeseci kasnije, u intervjuu je govorila o osobi iz spota, spominjući je kao "svoju curicu", što je rezultovalo izvještavanjima tabloida o njenom skrivenom djetetu. Nakon objavljivanja ovakvih vijesti, bila je prisiljena dati izjavu; rekla je da se pri korištenju fraze "curica" zapravo pozivala na sebe. Podnijela je tužbu protiv Cema Aydınlıja koji je tvrdio da Simge ima dijete koje krije od javnosti, ali je pristala povući žalbu u zamjenu za Aydınlıjev pristanak da donira četvera električna invalidska kolica Fondaciji za autizam Tohum. Nakon Aydınlıjevog odbijanja da prihvati nagodbu, slučaj protiv njega ostao je otvoren i u avgustu 2019. zatražen je zatvor u trajanju do 4,5 godine. Na kraju godine objavila je pjesmu "Üzülmedin mi?" (dosl. 'Zar nisi uznemiren?') kao vodeći singl za prvi studijski album. Pjesma je zauzela prvo mjesto na čartu 'Türkçe Top 20' u prvoj sedmici objavljivanja i osvojila nagradu "Najbolja pjesma" na 15. dodjeli muzičke nagrade radija Boğaziçi.

U junu 2018. objavljen je njen prvi studijski album, *Ben bazen*. Pjesma "Üzülmedin mi?" s albuma objavljena je kao promotivni singl još u decembru 2017. godine, a spot je snimljen kao završni nastavak priče prikazane u spotovima za "Prens & prenses" i "Yankı". Tokom procesa pripreme albuma, koji je trajao četiri godine, Simge je sarađivala s imenima poput Alpera Narmana, Ersaya Ünera, Onurra i Sezen Aksu. Muzički kritičari pohvalili su muzičku raznolikost albuma i istakli da je ovaj uspjeh nastao zahvaljujući uspješnom timskom radu. Pjesma koja daje albumu ime, zauzela je treće mjesto u Turskoj, a za istu je izašao i spot tri dana nakon objavljivanja albuma. Kasnije je objavljen još jedan spot za pjesmu "Öpücem", na kraju zauzevši prvo mjesto na službenoj muzičkoj ljestvici Turske. Prema Telifmetreu, Simge je bila druga ženska umjetnica s najviše emitovanih radova na radiju i televiziji u 2018. godini. Iste godine dobila je nominaciju za nagradu za najbolju žensku umjetnicu zabavne muzike na dodjeli nagrade Zlatni leptir. Četvrti spot *Ben bazena*, "Aşkın olayım" (Onurr), objavljen je u februaru 2019, nakon čega je uslijedio izlazak spota za "Yalnız başına" – u oktobru 2019. Godine 2019. Simge je bila jedan od umjetnika koji su bili predstavljeni na albumu Ozana Doğulua *130 Bpm Kreşendo*; izvela je pjesmu "Ne zamandır", koju je napisao i komponovao Ersay Üner. Spot za ovu pjesmu objavljen je kasnije u februaru 2019. Mayk Şişman iz *[[Milliyet|Milliyet-a]]* vjerovao je da pjesma ima "[...] ukus Gülşeninih pjesama. Dobra, kul, ali i moderna.". U avgustu 2019. muzička kompanija Doğan objavila je Simgin singl "As bayrakları". Pjesma koju je napisao Onurr a komponovali Onnur i sama Simge, objavljena je zajedno sa spotom u režiji Seçkina Süngüça. U oktobru 2019. objavljen je još jedan spot pjesme sa *Ben bazena*. Spot za pjesmu "Yalnız başına" snimljen je u Njujorku. Četiri završna spota za pjesme ovog albuma – "Pes etme", "Ram ta tam", "İster i̇nan i̇ster i̇nanma" i "Gülümseyişinle uyandım" – objavljena su skupa, 25. februara 2020. godine. Svi su u pozadini imali monohromatske boje, a režirao ih je Seçkin Süngüç.

## Umješnost

Simge je sopran. U intervjuu iz 2011, razgovarala je o svom muzičkom stilu, rekavši da je pokušala da koristi "malo turske muzike pomiješane sa modernim elementima u [svojim] pjesmama. Dakle, pjesme su i zapadnjačke i istočnjačke.". Kao izvor inspiracije imenovala je Sezen Aksu. Mayk Şişman iz *[[Milliyet|Milliyet-a]]* takođe je prokomentirao muzički stil umjetnice, rekavši: "Fanovi Simge koji preferiraju zapadnjački stil, ali takođe koriste istočnjačke elemente u svojoj muzici, automatski se vole i prihvataju te uspijevaju privući pažnju svih."

## Diskografija
* 2018: *Ben bazen*

;EP
* 2011: *Yeni çıktı*

### Singlovi
:/pozicija na čartu 'Türkçe Top 20'/
* 2014: "Bip bip" /—/
* 2015: "Miş miş" /1/
* 2016: "Yankı" /2/, "Kamera" /—/
* 2017: "Prens & prenses" /—/, "Üzülmedin mi?" (na albumu *Ben bazen*) /4/; "Adem olan anlar" (ft What Da Funk, na albumu *WDF1*)
* 2018: "Ben bazen" (na albumu *Ben bazen*) /3/, "Öpücem" (na albumu *Ben bazen*) /1/; "Zaten aşığım" (na albumu *[[Yıldız tilbe]]'nin yıldızlı şarkıları*)
* 2019: "As bayrakları" /6/; "Ne zamandır" (ft Ozan Doğulu, na albumu *130 BPM Kreşendo*)
* 2020: "Bi gideni mi var" (ft Sinan Akçıl, na albumu *Piyanist*)
* 2021: "Sevmek yüzünden"

### Spotovi
* 2012: "Ödeme Vakti", "Başı Dertte"
* 2014: "Bip Bip (Bayraşa Mix)"
* 2015: "Miş Miş"
* 2016: "Yanki", "Kamera"
* 2017: "Prens & Prenses", "Üzülmedin mi?"
* 2018: "Ben Bazen", "Öpücem"
* 2019: "Aşkın Olayım", "Ne Zamandır", "As Bayrakları", "Yalnız Başına", "Göremedim Bi de Sen Bak"
* 2021: "Sevmek Yüzünden"

## Filmografija
* *Her şey aşktan* (2016)
*Ask kametani cocuk! (2021)

## Priznanja

## Povezano
*Aynur Aydın
*Ece Seçkin
*Hande Yener

## Reference

## Vanjske veze

* Zvanični veb-sajt (arhiva)
* 
* 
*